Þingræður haldnar á Alþingi Íslendinga



Ég vildi einungis mæla með því, að frv. yrði samþ. óbreytt, eins og það nú er.



Þegar frv. þetta, var til meðferðar hér í þessari hv. d. við fyrri umferð, þá spurðist ég fyrir um það og beindi því til þeirra, sem fyrir þessu máli stóðu, hvort fram hefðu farið ýtarlegar tilraunir til þess að koma á samkomulagi milli Rvíkur annars vegar og Mosfellshrepps og Seltjarnarneshrepps hins vegar. Mér var þá sagt, að ýtarlegar samningatilraunir hefðu farið fram og að ekki væri hægt að fá samninga fram um málið. Ég vildi véfengja þetta og láta frekari samningaumleitanir fara fram. En frv. var samt sem áður afgr. héðan úr d. án þess og til hv. Nd. Meðan málið var í Nd., var gerð ýtarleg tilraun til þess að fá samkomulag í málinu. Sú tilraun hefur að vísu farið fram með nokkuð öðrum hætti en æskilegt hefði verið, sérstaklega vegna þess að annar samningsaðili átti í raun og veru ekki um annað að velja en ganga að þeim kostum, sem honum voru boðnir af Reykjavíkurbæ, vegna þess að ef þeir Mosfellssveitarmenn hefðu ekki gengið að þeim kostum, hefði frv. verið samþ. í Nd. óbreytt. En nú er með þessum hætti komið samkomulag á í málinu, sem hér er sagt, að fulltrúar Rvíkurbæjar uni vel við og að forsvarsmenn Mosfellshrepps vilji fyrir sitt leyti þola heldur en það, að frv. hefði náð fram að ganga óbreytt. Mosfellsshreppur hefur fengið að halda þarna nokkru landrými, sem hann lagði áherzlu á að fá að halda innan hreppsins. Ég fyrir mitt leyti mun eftir atvikum, eins og komið er, ljá atkv. mitt til þess, að frv. nái fram að ganga, eins og það liggur hér fyrir nú, vegna þess að ég tel, að eins og málið er komið, sé það það heppilegasta, sem Mosfellshreppur hafi getað út úr þessu máli fengið, með þeirri veiku aðstoð, sem málstaður hans hafði hér í þinginu. En ég fylgi þessu máli í trausti þess, að Reykjavíkubær láti hér staðar numið og að bærinn hafi hér fengið kröfum sínum fullnægt, en muni ekki koma síðar til þess að fá frekari lönd úr nágrannahreppum sínum. Og ég vil beina þeirri fyrirspurn til fulltrúa þeirra aðila, sem að samningunum stóðu, hvort það sé ekki réttur skilningur hjá mér, að Reykjavíkurbæ sé fullnægt með afgreiðslu frv., eins og það liggur fyrir, og hvort nágrannar bæjarins megi treysta því, að ekki verði gerðar nýjar kröfur af hálfu bæjarins á hendur þeim. Ég óska sérstaklega eftir að fá einhverjar ákveðnar yfirlýsingar um þetta af hálfu sjálfstæðismanna og sósíalista, vegna þess að það eru þeir, sem að þessu samkomulagi standa. - Með því að þessum fyrirspurnum mínum er ekki svarað, þá lít ég þannig á, að þögnina beri svo að skilja, að inn á fyrirvara minn. sé gengið.



Ég vísa í einu og öllu til þess, sem ég hef sagt við fyrri umr. málsins um mína afstöðu til þess.



Ég get ekki gefið yfirlýsingar um þetta fyrir minn flokk. Ég hef ekki verið við þessar samningagerðir. Ég get því ekki annað en vísað til fyrri umr., þess sem ég hef áður sagt við þessar umr.



Herra forseti. - Ég bar í gær fram brtt., sem var drepin af þeirri orsök, að mér skildist, að hv. þm. höfðu ekki tíma til að setja sig inn í málið. Ég tel það alls ekki sæma, að menn megi ekki sækja skóla, þótt þeir séu bæklaðir. Hafa margir menn gefizt vel, þótt þeir væru eitthvað fatlaðir, og vil ég nefna Morten Hansen sem dæmi. Þyrfti áreiðanlega reglugerð til þess, að þetta yrði ekki misnotað. Lagt er til, að reglugerðinni verði breytt eins og 1934, og þarf það ekki að valda töfum. Ég er sammála hv. þm. V.-Sk. um, að þetta ákvæði sé komið inn fyrir einhver mistök.



Ég vil aðeins benda á, hvað stendur í 5. gr. frv. Sé ég ekki, að þessi till. breyti því nokkuð.

Gísli Jónsson Hv. 3. landsk. þm. hefur líklega ekki haft tíma til að kynna sér málið. Ef hann hefði gert það, veit ég, að hann hefði skilið jafneðlilegan hlut og hér ræðir um. Aðalatriðið er, að nemendurnir séu ekki haldnir smitandi sjúkdómum, en þótt þeir séu bæklaðir líkamlega, skiptir það engu máli. Þá er á það að líta, að sumir fara í kennaraskólann með það fyrir augum að stytta sér leið gegnum menntaskólann, því að margir hafa ekki efni á að ganga í gegnum menntaskólann frá byrjun. Ég þekkti bæklaðan pilt, sem fór þessa leið og er nú kominn í háskólann. Menntaskólann tók hann á mjög stuttum tíma, og hefur honum gengið ágætlega. Vil ég nú spyrja hv. þm., hvort þeir áliti rétt að útiloka menn frá námi, þótt eitthvað sé athugavert við útlit þeirra. Þar getur margt komið til greina. Ég get hugsað mér, að verið gæti að hv. 7. landsk. yrði dæmdur of stuttur eða of líkur Japana.



Ég skal ekki dæma um hvað hv. þm. Barð. álítur lýti í þessu sambandi. Hef ég ekki dregið í efa, að þessir menn gætu lært eins og aðrir, þótt hitt orki tvímælis, hve heppilegt sé, að þeir stundi kennslustörf, og bendi ég þar á ummæli sálfræðinga um þetta atriði. En það breytir ekki miklu, þótt brtt. sé samþykkt, en hún hefur ekki minnstu þýðingu.



Ég álít, að hér sé um að ræða svo afar lítið atriði, að ég vil ekki setja málið í hættu alveg á síðustu dögum þingsins með því að senda það til hinnar d. fyrir svona litla breyt., og segi því nei.



Frv. þetta er komið frá hv. Nd. og var flutt þar af hv. þm. Ísaf. og hv. þm. Vestm. Eins og kunnugt er, er hv. þm. Ísaf. einn í þeirri n., sem hefur hingað til fjallað um verkun síldar, og er því þessu máli mjög kunnugur. Þessi ákvæði, sem hér er farið fram á að fresta framkvæmd á, eru um það, að allar síldartunnur skuli vera af vissu máli, þ.e. rúma visst mál. Nú er litið svo á af hv. flm. þessa frv., að þessum ákvæðum sé ekki hægt að framfylgja nema jafnvel til tjóns fyrir þá síldarsöltun, sem kynni að geta átt sér stað í landinu, meðan styrjaldarástandið er. Og er því farið fram á, að frestað sé framkvæmdum á þessum ákvæðum l., meðan svo stendur. Þetta virðist vera alveg augljóst mál, þannig að sjálfsagt sé að veita þessa frestunarheimild. Því að eins og l. um síldar tunnur eru nú og ef út af þeim má ekki bregða, getur sá, sem þar á hlut að máli, nefnilega löggjafinn, bakað sér ábyrgð, sem alls ekki er hægt að forsvara. Ég held því, að það geti ekki verið neitt ágreiningsmál, að það sé sjálfsagt að veita þessa undanþáguheimild með því að samþ. þetta frv., sem er aðeins um það að fresta framkvæmd l. um síldartunnur, meðan núverandi styrjaldarástand ríkir. Sjútvn. er því öll sammála um að mæla með því, að frv. verði samþ. óbreytt.

Frsm. (Bjarni Benediktsson) Allshn. hefur haft þetta mál til athugunar og gert grein fyrir því í nál. á þskj. 659, og mælir með samþykkt frv., að vísu með nokkrum breyt. Það er lagt til, að einn maður sé felldur niður, sem hv. Nd. hafði ákveðið fyrir sitt leyti að veita ríkisborgararétt, Jón Meyvant Sivertsen Sætran. Þessi maður er í Kaupmannahöfn, og ekki liggja fyrir frá honum sjálfum gögn um það, að hann sæki um ríkisborgararétt, heldur frá aðstandendum hans. En okkur virtist það lágmarkskrafa, að slík beiðni lægi fyrir frá honum sjálfum. Enn fremur hefur n. tekið til greina ýmis gögn, sem ýmist bárust frá stjórnarráðinu eftir að Nd. gekk frá málinu eða lágu fyrir í plöggum þingsins frá fyrra ári. Og hefur n. fylgt þeirri reglu að taka alla þá upp, sem fullnægja ákvæðum l. nr. 64 frá 28. jan. 1935 um það, hvernig menn öðlast og missa íslenzkan ríkisborgararétt, en hins vegar ekki aðra. Þess ber að geta, að það er a.m.k. einn af þeim, sem hafa sótt um ríkisborgararétt, sem stendur eins á um og Jón Sætran, að það liggur ekki fyrir umsókn frá honum sjálfum. Og þó að bann hafi að öllu leyti fullnægt skilyrðum l. um þetta að öðru leyti, þótti ekki rétt að fullnægja beiðninni um að veita honum ríkisborgararélt. Aðrir, sem um ríkisborgararétt hafa sótt, en ekki hafa verið teknir upp, hafa ýmist dvalizt of skamma stund hér á landi eða hafa þá gert sig seka um afbrot, svo að ekki er þess vegna hægt að verða við óskum þeirra. Mestur fjöldinn af þeim, sem teknir hafa verið upp hér, eru nunnur í Landakoti, sem hafa sótt um ríkisfang. Það hefur ekki þótt rétt að veita þeim það, vegna þess að frá þeim vantaði fæðingarvottorð. Þessar konur allar eru fæddar í Þýzkalandi nema ein í Póllandi, svo að ekki er hægt að fá vottorð þaðan. Hins vegar eru allar þær af þeim, sem n. tók til greina, búnar að dveljast hér á landi lengur en 10 ár og hafa unnið íslenzku þjóðinni gagn. Og frá trúverðugum mönnum liggja fyrir upplýsingar um ætt þeirra og uppruna, og þess vegna þótti ekki rétt að vefengja það. Og úr því að þær sóttu um ríkisfang og hafa í hyggju að halda mannúðarstarfi sínu áfram, m.a. við spítalann í Landakoti, þá þótti n. sjálfsagt að verða við þeirri beiðni. Það eru tvær umsóknir enn, sem n. hefur ekki til hlítar athugað, og kann að vera, að brtt. við frv. verði bornar fram við 3. umr. Það lágu ekki fyrir gögn, sem n. taldi nauðsynleg, þegar athuganir fóru fram á þessum beiðnum. Við höfum enn fremur lagt til, að bætt verði í frv. nýrri málsgr., sem er nauðsynleg vegna núverandi styrjaldarástands, um, að niður falli gagnvart þessu fólki ákvæðin um, að ríkisborgararétturinn falli niður, ef það hefur ekki leyst sig eftir eitt ár frá hinu fyrra heimilisfangi sínu og öllum skyldum, sem af því leiðir. Vegna styrjaldarástandsins verður þetta óframkvæmanlegt, og var fallizt á að fela ríkisstj. þetta atriði til umsjónar og frekari ákvörðunar. Þessar brtt. n. eru bornar fram að vel athuguðu máli, og væntir n. þess, að d. samþykki þær og greiði að öðru leyti fyrir frv.



Ég boðaði hér við 1. umr. málsins, að ég mundi bera fram brtt. Ég hef að vísu samið brtt. En ég vil, að þær geti komið prentaðar, og áskil ég mér rétt til þess við 3. umr. að bera brtt. fram þá þannig. Og með tilliti til þess mun ég fylgja því, að samþ. frv. nú óbreytt til 3. umr. En brtt. munu liggja fyrir prentaðar á morgun.

Frsm. meiri hl. (Lárus Jóhannesson) Allshn. hefur athugað mál þetta og er sammála um, að hér sé um mikið nauðsynjamál að ræða fyrir ungmenni þessa bæjar. Hins vegar hefur meiri hl. n. komizt að þeirri niðurstöðu, að n. sú, sem stungið er upp á í þáltill., sé of stór, þannig að það muni frekar tef ja fyrir framgangi málsins heldur en flýta fyrir því, að svo stór n. hafi málið til meðferðar. En meiri hl. n. hefur orðið sammála um að afgreiða málið með rökst. dagskrá, sem er prentuð á þskj. 632. Ég sé svo ekki ástæðu til að hafa fleiri orð um þetta mál, en vil leyfa mér að mæla með því, að dagskrártill. verði samþ.



Af því að hv. þm. Str. (HermJ), sem á sæti í þessari n. og hefur ekki skrifað undir nál., er hér ekki viðstaddur í d., en mun koma rétt strax, vil ég segja fáein orð. Ég hygg, að það sé röng niðurstaða, sem meiri hl. hv. allshn. hefur komizt að í þessu máli, sem er að vísa málinu frá. Ég geri ráð fyrir, að að hvaða ríkisstj. sem er og hvaða borgarstjóri sem er hafi nógum hnöppum að hneppa án þess að fara að rannsaka þetta mál, og það hefði verið heppilegra að hafa um rannsókn þessa máls nokkuð fjölmenna n., eins og stungið er upp á í þáltill., og láta hana rannsaka málið. Ég hef átt tal við suma leiðtoga íþróttamanna, og þeir eru þessu máli að vísu hlynntir. En þeim virtist, að sumir menn vildu gera þessa höll að flokkshúsi fyrir sig. En það mundi breytast, ef málið væri tekið til meðferðar af fjölmennri n., þar sem íþróttamenn og leiðtogar fleiri æskulýðshreyfinga hefðu með þetta að gera. Hins vegar álít ég, að það eigi að fella þessa dagskrártill.

Forseti (StgrA): Þá hefur enginn kvatt sér hljóðs, og er umr. lokið. Verður nú gengið til atkv. - Hv. þm. Str. óskar að taka til máls, og gerir hann stutta aths.



Ég ætlaði að fara fram á það, að þessu máli yrði frestað nú, en það er kannske of seint, og hæstv. forseti hefur kannske ekki aðstöðu til að breyta til um það, þar sem sú ósk kemur ekki fyrr en svona seint. Ástæðan til þess, að ég hef ekki komið með nál. í þessu máli, er sú, að því er haldið fram í þeirri n., sem um mál þetta fjallaði, að þeir aðilar, sem þarna eru tilnefndir, sem sérstaklega eru íþróttafélögin, sem sérstaklega er ætlazt til, að vinni að þessu máli og tilnefni menn til þess að vinna að þessu máli, þeir vildu fyrst ekkert af málinu vita og ekki að málinu starfa. Og á þeim grundvelli kom meiri hl. n. fram með þá rökst. dagskrá, sem hér liggur fyrir. Nú hef ég ekki kynnt mér þetta mál, áður en það var borið hér fram og ekki haft aðstöðu til að kynna mér þær staðhæfingar, sem ég að svo komnu get ekki véfengt án rannsóknar, sem fram hafa komið frá meiri hl. n. um það, að a.m.k. mörg af félögunum, ef ekki flest, vilji ekki starfa að málinu. Það liggur í hlutarins eðli, að það kostaði mig verulega vinnu að tala við þessi félög, sem eru ekki fá, um það, hvort það mundi ekki vera hægt að fá þau til samstarfs um málið, þó að ég vilji ekki vefengja staðhæfingar n. um það, að þessi félög vilji ekki að málinu vinna, þá lít ég svo á, að þessi staðhæfing sé nokkuð vafasöm. Og ég get ekki fellt mig við það a ð vera á móti þáltill. eins og hún er borin fram, ef gerð er á henni lítils háttar breyt., sem ég hafði hugsað mér að koma fram með, að því órannsökuðu, hvort þessi staðhæfing hafi við nokkur rök að styðjast. Ég hef áður borið fram frv., sem hefur haft ákaflega mikla þýðingu fyrir íþróttastarfsemina í landinu. Ég hygg, að það samstarf, sem þá fór fram af hálfu þeirra aðila, hafi orðið til þess, að íþróttal. hafa a. m. k. unnið eins mikið gagn eins og menn settu ýtrustu vonir til, þegar l. voru sett. Þess vegna vil ég ekki falla frá því að óathuguðu máli, að þessi þáltill. verði samþ. með lítils háttar breyt., sem ég vildi bera fram. Ég tel eðlilegt, að ungmennafélögin taki þátt í þessu starfi, og ég hefði komið með nokkrar ýtarlegar brtt. um það, ef mér hefði unnizt tími til að athuga nánar þetta mál. Nú er það tekið fram í þessari dagskrártill., að það eigi að vísa málinu frá í trausti þess, að ríkisstj. og bæjarstjórn Rvíkur láti hið fyrsta fara fram í sameiningu og samráði við æskulýðsfélög bæjarins athugun á skilyrðum til þess að láta reisa og starfrækja æskulýðshöll í Rvík, án þess að þetta sé svo nánar til tekið. Ég álít, að með þessari dagskrá, ef samþ. verður, sé málið sett of mikið inn á þann grundvöll, að bæjarstjórn Rvíkur og ríkisstj. eigi að leysa þetta mál. Mér þykir líklegt, að málið verði aldrei vel leyst, nema með því móti, að það takist að fá íþróttafélögin og æskulýðsfélögin, a.m.k. megnið af þeim hér í bænum, til þess að vera samtaka um að leysa þetta mál. Það var tortryggni hjá þessum félögum gagnvart íþróttal., en með því að ræða við þessi félög var hægt að eyða þeirri tortryggni. Eftir að það mál var komið gegnum Nd., vildu þessi félög ekkert af málinu vita. En þá var leitað til félaganna á ný og málið skýrt fyrir þeim, sem varð til þess, að þau félög, án undantekningar, vildu standa að því, að þau l. væru sett, og þar með féllu þau alveg frá sinni fyrri afstöðu til málsins. Og mér virðist, að sama muni gilda um þetta mál, að því þurfi að koma inn á þann áhugamannagrundvöll, sem gæti orðið til þess, að málið leystist. Ég býst við, að hæstv. forseti þyrfti ekki að fresta því nema til morguns að ljúka umr. um málið, en mér finnst það ekki hættulegt málinu, þó að það væri gert. Nú hefur hæstv. forseti lýst yfir, að umr. væri lokið. Og það er ekki annarra sök en mín, að ekki hefur verið farið fram á það við hæstv. forseta fyrr, að hann frestaði málinu, en ástæðan til þess, að ég varð seinn með það, var sú, að ég var að ræða um málið hér niðri í herbergi Framsfl. við einn af þeim mönnum, sem ég tel, að eigi að hafa samstarf við um þetta mál, samkvæmt því, sem ég hef sagt. Og það er ekki hægt að tala við íþróttafélögin um þetta mál nema þannig, að í það fari nokkur tími.

Forseti (StgrA): Ég hef fallizt á að opna umr. á ný um málið, eftir að hafa heyrt, að hv. þm. Str. hefur hugsað sér að skrifa sérstakt álit um málið, og mun ég fresta umr. til morguns.



Herra forseti. Það er ákaflega kynlegt, þegar fram koma till. á Alþ. eins og þessi, og á hún sammerkt með ýmsum þáltill., sem flm. þessarar þáltill. ber fram. Það er farið hér fram á, að skipuð sé n. með fulltrúum frá þingflokkunum og svo frá íþróttafélögum bæjarins, þ.e. formenn Íþróttasambands Íslands og íþróttaráðsins og íþróttafulltrúa ríkisins. Nú er það svo, að um mörg ár hefur verið talsverður skriður á þessu máli meðal æskulýðsins hér í Rvík. Og hugmyndin er ekki komin frá íþróttafélögunum, og þau munu ekki hafa unnið að henni, enda er þetta ekki sérstaklega íþróttamál. Og hér í Rvík hefur verið stofnað æskulýðsfélag, sem hefur þetta mál sem sitt alveg sérstaka áhugamál og hefur verið stofnað fyrst og fremst til að vinna að þessu máli. Það er ekki minnzt á það í þáltill., að þetta félag eigi að hafa fulltrúa í þeirri n., sem hér er gert ráð fyrir, að undirbúi málið. Aftur á móti hefur þetta félag leitað til nokkurra æskulýðsfélaga í bænum um þetta samstarf, og því hefur verið tekið vel. Hins vegar er mér kunnugt um, að þau félög, sem hér er gert ráð fyrir, að eigi að kjósa fulltrúa í þessa n., hafa ekki viljað taka þátt í þessu samstarfi, heldur sagzt mundu beina starfskröftum sínum að því að koma upp íþróttahöll fremur en æskulýðshöll. Það væri ágætt, ef þessi íþróttafélög vildu koma þessu máli áleiðis. En það er ekki hægt að neyða þau til þess. Og þó að þau gerðu það, mundu þau ekki starfa að því máli sem íþróttamáli, heldur af því, að þau hafa æskulýð innan sinna vébanda. Þetta mál hér á Alþ. hefur því verið litið á sem fjandskap við þann félagsskap; sem myndaður hefur verið um þetta mál, sem þetta unga fólk hefur verið að berjast fyrir, en ekki til hjálpar því. Hv. þm. Str. gat ekki fallizt á þá afgreiðslu, sem meiri hl. hv. allshn. vildi hafa á þessu máli, sem sé að vísa því frá með rökst. dagskrá, þar sem þó svo er ákveðið, að gera skuli ráðstafanir til þess, að samstarf takist á frjálsum grundvelli um þetta mál meðal æskulýðsfélaga bæjarins, allra þeirra æskulýðsfélaga, sem vildu taka þátt í því með fulltrúum bæjarstjórnar í n. og hæstv. ríkisstj. En hins vegar vill hann (þm. Str.) breyta þáltill., eftir því sem mér skildist á ræðu hans, þannig að það verði þó fleiri æskulýðsfélögum en þeim, sem hér ræðir um í þáltill., gefinn kostur á að taka þátt í undirbúningi málsins með því að nefna fulltrúa í þessa n. Ég sé nú ekki mikinn mun á þeirri afgreiðslu, sem n. leggur til, og þeirri, sem hv. þm. Str. vill hafa. Ég sé ekki ástæðu til að hafa um þetta langar umr. Ég sé ekki annað en málið sé í jafngóðu horfi, þó að dagskrártill. n. verði samþ. Það verður ákaflega lítill munur á útkomunni. nema þá að því leyti helzt, að eftir þáltill. eiga að vera fulltrúar, sem útnefndir eru af þingflokkunum. Það finnst mér hjákátlegt, sérstaklega þegar hv. flm. lýsir yfir því, að hann hefði talað við íþróttamenn, sem hefðu haldið, að þetta mál mundi verða pólitískt, vegna þess, að viss æskulýðsfélög væru þátttakendur. Það má ekki hafa fulltrúa frá pólitískum æskulýðsfélögum í þessari n., en þó frá fjórum þingflokkum - það er ekki pólitískt, - herra trúr. Ef ætti að hafa einhver pólitísk öfl í þessum félagsskap sérstaklega, þá ættu það að vera þau pólitísku æskulýðsfélög, sem eru í bænum, því er ég meðmæltur. Og það væri nær heldur en að þingflokkarnir útnefndu þessa fulltrúa. En það eina eðlilega er, að æskulýðsfélögin útnefni fulltrúa í þessa n. sjálf. Ég vænti þess því, að dagskrártill. verði samþ.



Ég vil þakka hæstv. forseta fyrir þá sanngirni að fresta umr., þannig að ég geti komið að brtt., ef ég óska. Og ég mun ekki tefja málið meira en svo, að hægt mun verða að afgreiða það á morgun. Enda kom það fram og var staðfest af þeim hv. þm., sem síðast talaði, að þessi dagskrártill. er byggð á því, að ekki sé hægt að fá sum að þeim félögum, sem nefnd eru í upphafi þáltill., til þess að taka þátt í þessari starfsemi. Og eins og hæstv. forseti tók fram og er skiljanlegt, þá tekur tíma að athuga það, hvort sú staðhæfing er á rökum reist. Og það er ekki hægt á annan hátt en að tala við stjórnir félaganna til þess að fá um það að vita. Því að það er þýðingarlaust að tilnefna félög í þessu sambandi, sem svo neita að taka þátt í þessum undirbúningi, sem um hefur verið rætt, ef svo reynist, að þau muni gera það. En ég vil þó benda á það í sambandi þið þessa rökst. dagskrá, að þegar ég tók fram, að ég gæti ekki fylgt henni, þá var það af því, að eftir þeirri till. var málinu vísað til ríkisstj. og bæjarstjórnar, og ég benti á, að málið yrði ekki leyst nema með samtökum æskulýðsfélaganna, og féllst meiri hl. n. á að bæta því inn í á eftir, með tilliti til þess, að ekki sé vitað, hvaða þátt félögin séu fús til að taka í þessum störfum. Mun ég við frh. umr. og þá væntanlega á morgun, gera nánar grein fyrir afstöðu minni til málsins, eftir upplýsingum, sem ég vil afla mér, samkvæmt því, sem ég hef tekið fram.